انسپکٹر جمشید سیریز

انسپکٹر جمشید سیریز بچوں کے لیے اشتیاق احمد کی تخلیق کردہ ایک انتہائی مقبول اور سنسنی خیز جاسوسی سلسلہ ہے۔ یہ سلسلہ بچوں اور نوجوانوں میں کئی دہائیوں تک مقبول رہا اور اس نے اردو ادب میں بچوں کے جاسوسی ناولوں کو ایک نئی جہت عطا کی۔ بلکہ یہ کئی دیگر ناول سیریز کے آغاز کا باعث بھی بنی۔ اس سیریز کے پہلے ناول کا نام پیکٹ کا راز تھا، جو اپنی اشاعت کے فوراً بعد ہی مقبول ہو گیا۔ جلد ہی اس سیریز میں ایک کے بعد ایک پرجوش ناول شامل ہونے لگے، جنھوں نے بچوں میں پڑھنے کی عادت، منطقی سوچ اور تجسس کو فروغ دیا۔ اس طرح یہ ناولات ذہن سازی اور ذہن پروری کا بھی کام انجام دے رہے تھے۔

یہ سیریز نہ صرف مجرمانہ ذہنیت، سماجی جرائم اور ان کے سدباب سے متعلق تھی بلکہ اس میں اخلاقیات، حب الوطنی، ٹیم ورک، بہادری، سائنس کی افادیت اور تدبر جیسے موضوعات بھی شامل تھے۔ ہر ناول میں کوئی نیا معمہ، کوئی نئی گتھی اور کوئی نیا چیلنج موجود ہوتا جو قاری کو آخر تک اپنی گرفت میں رکھتا۔ اشتیاق احمد نے اس سلسلے میں کرداروں، مکالموں اور واقعات کو اتنے سادہ مگر مؤثر انداز میں لکھا کہ بچے نہ صرف انھیں پڑھتے بلکہ ان کرداروں سے جذباتی تعلق بھی محسوس کرتے تھے۔ یہی وجہ تھی کہ انسپکٹر جمشید کا نام ایک علامت بن گیا: عقل، انصاف اور بہادری کی علامت۔

 کرداروں کا تعارف 

 انسپیکٹر جمشید 
انسپکٹر جمشید ایک بہادر، ایماندار اور اصول پسند پولیس افسر ہیں۔ وہ نہ صرف جرائم پیشہ عناصر کے خلاف نبرد آزما ہوتے ہیں بلکہ نوجوان نسل کو بھی یہ درس دیتے ہیں کہ جرم چاہے کتنا ہی مضبوط کیوں نہ ہو، سچائی اور قانون کے سامنے نہیں ٹک سکتا۔ وہ اپنے بچوں کو محض کیسز میں شامل نہیں کرتے بلکہ انھیں زندگی کے اصول اور اخلاقیات بھی سکھاتے ہیں۔ ان کی شخصیت ایک آئیڈیل کردار کے طور پر پیش کی جاتی ہے۔

انسپکٹر جمشید کے تین بچے ہیں: محمود، فاروق اور فرزانہ، جو مختلف کیسوں میں ان کا ساتھ دیتے ہیں۔ اس طرح کئی بار گھر کے افراد کا بھی معموں کے حل کرنے میں نمایاں تعاون دکھایا گیا،خاص طور پر پیچیدہ اور دیر حل طلب معاملوں کے لیے۔

 فرزانہ 
فرزانہ نہایت ذہین اور حاضر جواب لڑکی ہے۔ وہ منطقی انداز میں سوچتی ہے اور اکثر کیسز میں اہم سراغ دریافت کرتی ہے۔ اس کے کان عام انسانوں سے زیادہ تیز بیان کیے جاتے ہیں، جو اسے مجرموں کی منصوبہ بندی سننے یا خفیہ باتیں دریافت کرنے میں مدد دیتے ہیں۔

 فاروق 
فاروق ایک شوخ اور پرجوش مزاج لڑکا ہے۔ اگرچہ بعض اوقات اس کی شوخیاں مسئلہ کھڑا کرتی ہیں، لیکن یہی شوخی اور ہمت اسے خطرناک حالات میں بھی بہادر بناتی ہے۔

 محمود 
محمود بہت سنجیدہ اور انتہائی ذہین لڑکا ہے۔ وہ منصوبہ بندی، تجزیہ اور شواہد کو ترتیب دینے میں مہارت رکھتا ہے۔ اکثر اوقات اس کی باتیں ہی ٹرننگ پوائنٹ یا ظاہری صورت حال کی یکسر تبدیلی ثابت ہوتی ہیں۔

 خان رحمان 
خان رحمان ایک نہایت امیر اور اثر و رسوخ رکھنے والے شخص ہیں۔ وہ انسپکٹر جمشید کے قریبی دوست ہیں اور اکثر ان کی مہمات میں مالی یا تکنیکی مدد کرتے ہیں۔

 پروفیسر داؤد 
پروفیسر داؤد ایک مشہور سائنس دان اور انسپکٹر جمشید کے دوست ہیں۔ وہ سائنس، ٹیکنالوجی اور جدید جنسی تحقیق کے ذریعے کئی کیسوں میں مدد دیتے ہیں۔ وہ بچوں کو علم کی اہمیت اور تحقیق کا درس بھی دیتے ہیں۔

 ناولوں کی فہرست 
اس سیریز میں اشتیاق احمد نے 600 سے زائد ناول تحریر کیے جن میں سے چند مشہور نام درج ذیل ہیں: 

 پیکٹ کا راز
 زہریلے چاکلیٹ
 آخری امید
 سازشی چہرہ
 وادی مرجان
 اندھا جرم
 سنگین گڑبڑ

 اثرات 
انسپکٹر جمشید سیریز نے بچوں کے ذہنوں میں قانون، سچائی اور انصاف کے اصول کو مضبوط کیا۔ اسے اردو کا سب سے طویل اور مقبول جاسوسی سلسلہ بھی کہا جاتا ہے، جو آنے والی نسلوں کے لیے ایک ادبی سرمایہ ہے۔

 حوالہ جات 

زمرہ:ناولوں کے سلسلے
زمرہ:جاسوسی ادب
زمرہ:اردو ناول
زمرہ:پاکستانی جاسوسی ناول